정조 1년
丁酉三月二十日辰時。上御興政堂。朝講。大臣備局堂上引見入侍時。領事鄭存謙。同知事李瀰。特進官吳載純李在簡。參贊官李鎭衡。侍讀官朴在源。持平成鼎鎭檢討官沈煥之。假注書鄭東浚。記事官林錫喆徐龍輔。左議政金尙喆。兼兵曹判書蔡濟恭。行司直鄭弘淳。刑曹判書張志恒。行都承旨洪國榮。左副承旨兪彦鎬。事變假注書李運彬。以次進伏訖。上讀前受音訖。在源。讀自冬十月壬午。齊人鄭人。至隱公之志荒矣。上讀新受音訖。在源曰。藤侯薛侯來朝。此朝字。非諸候相朝之朝也。乃是朝覲之朝字。魯君。越禮僭分。偃然受友邦朝覲之禮。其罪可勝誅哉。然此非但諸侯之罪。蓋緣天子自壞其禮。威令不行之致。此時周家陵夷。有寢微積衰之形。其不能自振。固其勢也。苟究其本。專由於平王之東遷。夷王之下堂。自貶威尊。馴致侯邦之僭越。雖以閭巷間言之。其祖先之墜失於前者。子若孫。能奮發振刷者。自古絶罕。詩云貽厥孫謨。書云垂裕後昆。唯我國家立國規模制度。廣大復密。盛水不漏。列聖朝世世傳授。以至于我殿下之身。深思遺大投艱之義。謹守勿失。善繼善述。則實是宗社無彊之休矣。上曰。所陳好矣。煥之曰。周室漸衰。侯度竊僭。至於平王之東遷。夷王之下堂。非獨侯度之先廢。實由王綱之漸頹。欲治其末。宜先治本。此人君鑑戒之處也。存謙曰。玉堂上下番。已陳奏。別無更陳。而昨日纔過毅宗皇帝忌辰。而今日所講。卽朝於天子之文也。伏惟聖心。不勝風泉之感矣。東土衣冠之得有今日。莫非皇明攸賜。百世難忘。而先正之入而告后。出而語人。卽春秋之義。而以忍痛含冤。迫不得已八字。揭在額上。此箇義理。亘古亘今。磨滅不得者。雖以尊攘之義言之。在今時措之義。惟以此八箇字。藏之心中。永言不忘而已矣。上曰。所陳果是矣。瀰曰。上下番已陳。別無仰奏者矣。載純曰。臣亦無更陳文義矣。鎭衡曰。書以違王命。小國無以自立。悲風下泉之詩所以作也。比如政令不行。則小民無所措矣。命經筵先退。尙喆等曰。日間聖體。若何。上曰。一樣矣。王大妃殿氣候。若何。上曰。一祿矣。惠慶宮氣候。若何。上曰。一樣矣。尙喆曰。將望有姑勿出代之敎矣。何以爲之乎。上曰。雖欲出代。實無擬望之人云。然乎。尙喆曰。俄於賓廳。始聞罷職人。竝擬望云矣。上問志恒曰。果有此例乎。志恒曰。自前擬望之人如乏少。則皆竝擬罷職人矣。尙喆曰。此京畿監司趙時俊狀啓也。備陳還穀不足之狀。仍請折半應留十四萬八千一百石中。限五萬石。特許加分事。請令廟堂。稟旨。分付矣。畿內還穀。雖甚不敷。昨年穡事。不至歉荒。留庫體重有難準許。限以三萬石加分之意。分付。何如。上曰。依爲之。尙喆曰。武庫火藥。今方備置。而甲胄價米。向有更稟劃給之敎矣。今年條所餘一部及前遺在中一部。合二部價米。使之上下補用。何如。上曰。依爲之。出擧條尙喆曰。守禦廳營廨。方欲移定。而惠廳北倉。空棄無用。此是前日摠廳衙門。以此移給。事甚便好。問于該堂。其言亦如此。依此擧行之意。分付於惠廳與守廳。何如。上曰。依爲之。出擧條上曰。統營漁箭事。不可不變通矣。尙喆曰。年前廟堂之筵稟變通。該營之節目擧行。雖是爲統營蘇殘之地。若使海民。因此受弊。則有非均廳立法之意。自朝家。不可無一番審察後處分之道。該堂。方入侍。博詢處之。好矣。上曰。右相及諸備堂之意。何如。存謙曰。臣於此事。與左相意同。而況聞其貽瘼於海民。則審察後處分。恐不可已矣。濟恭曰。均廳節目。行之三十年。無敢有撓改者。臣於再昨年。自關西歸。始聞嶺沿漁箭之還屬純營。私自憂嘆。以爲此必海民驚騷。後弊難言。日前得見嶺南道臣之論報備局。其所爲弊。不幸與臣所科度者合矣。大抵統營累千戶之近來凋殘。職由於均役以後。不得蒙利之致。朝家如有別般顧念之道。容或可矣。至於還給漁箭。係是撓毁均役事目。設令無弊。決不可開路。況萬無無弊之理乎。堅守事目。與銷刻有異。臣意則雖命卽日還罷。恐無不可矣。弘淳曰。均稅事目。最爲嚴重。不啻若金石之典。行之三十年。得以無弊。曾於八九年前。有一統帥。以前洋去來船隻管檢事爲請。朝家不但不許。以輕視國法罪之。誠以一撓定制。後弊無窮。防徽之道。不得不如是。蓋數處漁條。爲備進上所封。劃給於均稅。初頭萬兩許給。爲資營需。每年自均廳。區劃於捧稅之後。俱非有所撓改於事目之後者也。今者之言。以軍校義理爲言。未知其所義理。果當如何。而此後各道。以無損於均廳。有益於營邑。踵而請之。則其將一例許之乎。此臣所以爲慮者矣。志恒曰。成憲固不當撓改。然無損於均廳。無害於海民。則未爲不可。大臣所奏。亦似好矣。國榮曰。臣意。與兵判之意。同矣。上曰。苟利於民。豈不思所以革弊之道乎。第以罷爲主。更爲商確。可也。尙喆曰。今此停罷之聖敎。固當卽爲奉行。而但自該營。昨今年結箭設簾之際。苟或散出許多物力。而其間所得。不能償所失。則此不可不觀勢闊狹。俾得其收殺之道。發關査問於帥臣。待其報來後。更爲稟處。何如。上曰。依爲之。出擧條上曰。大抵國用。若有儲畜。則竝罷二匹之役。以爲損上益下之道。未爲不可。而第念先大王。聖德何如。而伊時朝廷。亦多有人才。尙不能變通。況今寡人否德。朝端乏才之時乎。自漢唐以來言之。漢文景之時。財畜有積。武帝用竭。而桑弘羊聚之。宋靑苖之法。乍廢乍起。畢竟竝以聚財一端。俱病國脈。若但知惜財。不知愛民。其不病國者幾稀矣。前戶判及兵判所陳。皆好矣。謹守成憲。以爲勿失。可也。至於漁箭。以罷爲主。思其節目間事。可矣。而今若卒罷。則亦不無海民失利之嘆。待其收殺然後罷之。而欲罷之意。使之預知。似好矣。尙喆曰。關西送勅狀啓。昨日入來。而今日始爲入啓。事極稽忽。當該承旨。推考。何如。上曰。依爲之。下吏科治。可也。出擧條濟恭曰。昨年歲初。有推恩老人之命。加資者甚多。而以其無依近例單付之敎。故同僉實職。俱不得爲之。其子弟之涕泣來講者。不勝紛紜。中庶常漢。雖難竝爲擧論。其中有地處之人。似不可不一番區處。故敢此仰達矣。上曰。單付擧行。可也。濟恭曰。雖以有地處者言之。京外許多人。有難一時採問。若一次單付而止。則或不無見漏稱冤之慮矣。的知其士夫。然後許令追後單付。恐爲得宜矣。上曰。依爲之。出擧條濟恭曰。都按廳軍契事。頃有後日日次稟達之敎矣。蓋軍弊孔劇。有難支之勢矣。不可不一番變通矣。昨日與郞廳商確。則旣難永祛病根。姑先略略去弊之外。無他道矣。上曰。副提調出去。王大妃殿進御鷄膏監煎。上曰。至如追贈一端。近來全不成說。蓋我國。只以名分支撐。而雖如此等事。宜有定分。旣有前三代後三代之法。此後則以此擧行。可也。上曰。外方則不廢月三同推之法。而京中則五日一次之規姑捨。反不如外方。殺獄中當死者死。或有無罪。則當分揀。而近來初不開坐。前後申飭之意。果安在哉。此後。另加董飭。可也。鼎鎭所啓。請大靜縣爲奴罪人金壽賢。依律處斷。上曰。不允。又所啓。請黑山島荐棘罪人述海。拿鞫嚴問得情。上曰。不允。又所啓。請洪龍漢遠地定配。上曰。不允。又所啓。請罷五月庭試榜。上曰。不允。又所啓。請爲奴罪人河翼龍金重得。亟命王府。拿鞫得情。快正王法。上曰。不允。又所啓。請放逐罪人安大濟。更令王府。拿鞫得情。上曰。不允。又所啓。請河東府定配罪人李克生。依律處斷。上曰。不允。又所啓。請梁山郡定配罪人錫達。依律處斷。上曰。不允。又所啓。請削黜罪人金漢耆。亟施竄配之典。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。又所啓。請削黜罪人李澤遂會遂。竝施屛裔之典。上曰。不允。又所啓。請韓後翼。亟令王府。拿鞫嚴問。上曰。不允。又所啓。請昌城府定配罪人趙𡷗。更令王府。拿鞫嚴問。上曰。不允。又所啓。前後科場。申飭之敎。以今番大小科觀之。則幾乎士趨正試圍嚴。而每當會試。八路咸聚之時。其中外場。換入之弊。兩西尤甚。臣居常駭痛。昨聞二所學禮講。有一海西儒生。換名應講。爲講官所摘發。至於移送秋曹之境云。究其情節。改父易祖。與換祕封無異。若不嚴繩。則無以懲勵。請令該曹。査出代送者與換入者。以爲嚴刑定配。上曰。依啓。上曰。學禮講代入者與代送者。竝嚴刑定配。出榻敎命退。諸臣以次退出。